Rower loop hom vas teen metropolisieParamedici is na die toneel ontbied om die man se wonde te behandel (Foto: Verskaf) ŉ Metropolisiebeampte het ŉ boef op heterdaad betrap net toe hy ŉ vrou se handsak in Amanzimtoti, KwaZulu-Natal, wou steel. Toe die beampte die vermeende rower konfronteer, wou hy die beampte met twee messe aanval. Toe skiet die beampte die verdagte. Volgens superintendent Parbhoo Sewpersad, woordvoerder van die Durbanse metropolisie, het die voorval Dinsdagmiddag in Dickens-weg in Amanzimtoti plaasgevind. “ŉ Huishulp was op pad huis toe, toe die verdagte haar op die straat genader het. Hy het haar handsak gegryp en op die vlug geslaan. Daar was ŉ beursie en selfoon in haar handsak,” vertel Sewpersad aan Maroela Media. “Die vrou het geskree en ’n metropolisiebeampte wat in die omtrek was, het haar gehoor. Hy het gekyk wat aangaan en toe die verdagte met die handsak gewaar. Hy het die man agternagesit.” Volgens Sewpersad het die beampte die man ingehaal en gekonfronteer. “Die man het twee messe uitgepluk en die beampte daarmee gedreig. Die beampte het uit selfverdediging die man twee keer geskiet – eers in die bobeen en toe in sy onderbeen.” Kyle van Reenen, woordvoerder van Emer-G-Med, sê paramedici is na die toneel ontbied om die verdagte se wonde te behandel. Hy sê die man is op die toneel behandel en gestabiliseer voordat hy onder polisiebewaking na ŉ nabygeleë hospitaal geneem is. Sewpersad het die beampte geloof dat hy so vinnig op sy voete gedink het. “Die saak is by die Onafhanklike Polisieondersoekdirektoraat (Opod) aangemeld.”